Jørn Pedersen (S), 2003-12-09:
Det er jo rigtigt, som socialministeren udtrykte det, at ældre er forskellige, og det er svage ældre for så vidt også.
Det har man allerede nu kunnet høre også i den her debat, hvor vi har brugt meget tid på at diskutere, hvornår man er en økonomisk svag ældre.
Der må vi så konstatere, at det nok ligger et sted
mellem de 9.000, der fremgik af rapporten i september, og så det tal, som Ældre Sagens undersøgelse viser, nemlig et sted mellem 200.000 og 300.000.
Så det viser i hvert fald lidt om, at der er en spændvidde her.
Mange er jo svage på den måde, at de er fysisk svækkede, mange mangler fuldstændig et netværk, og ensomheden er desværre stor hos mange ældre.
Der er også en hel del ældre, der er boligmæssigt svage.
Det har vi ikke haft fremme i debatten endnu, men det vil jeg gerne bringe ind i debatten, for jeg synes, det er et meget, meget væsentligt element, og i den forbindelse synes jeg, at det er tankevækkende, at man kan konstatere, at i år 2002 blev der opført rundt regnet 5.500 ældreboliger.
Hvis man ser på, hvad kommunerne har planlagt for næste år, altså 2004, så er det forventelige tal ca. 4.000.
Det vil sige, at vi er kommet i en situation, hvor tallet er gået ned med 1.500.
Det er et stort tal, og det betyder jo, at det visitationsproblem, vi har i forvejen med, at der er flere, der gerne vil have en ældrebolig, end der kan få en ældrebolig, jo bliver forstærket med det her.
Derfor synes jeg, at det er en meget, meget kedelig udvikling, og jeg vil gerne opfordre regeringen til, når vi nu på fredag skal til at stemme om ændringsforslag til finansloven, at støtte det ændringsforslag, som vi har stillet fra Socialdemokraterne, der går ud på at give kommunerne lettere adgang til at lånefinansiere, så vi kan få bygget nogle flere ældreegnede boliger.
Ellers vil jeg gerne sige, at jeg ikke har været imponeret over argumentationen for ældrechecken.
Jeg kan godt forstå den, og jeg kan godt forstå, at man synes, det er et lille fremskridt.
Men skal man gøre noget, der batter, så skulle man jo i stedet - jeg tror, det var fru Line Barfod, der var inde på det - kigge på pensionstillægget for at se på, hvordan vi kan få alle elementer med og ikke kun enkeltelementer, som ældrechecken jo står for.
Kodeordet er jo frit valg, og det synes jeg er et glimrende udtryk.
Men det er sjovt nok, at den nuværende regering jo ikke vil køre fritvalgsmodellen igennem.
Den vil jo eksempelvis ikke være med til, at det frie valg består i, at man får en ydelse fra en nabokommune.
Der siger regeringen: Nej, nej, det må man ikke.
Den vil heller ikke være med til, at frit valg kan være, at man eksempelvis køber noget tilkøb hos sin kommune, det må man heller ikke.
Hvis man har ønske om det, må det ikke være dem, der plejer at komme, så skal det være nogle, der kommer fra et privat firma et eller andet sted fra.
Jeg synes faktisk, der er meget ideologi i det her, og jeg synes også, at vi efterhånden bevæger os væk fra noget, som måske kunne gøre, at situationen blev meget, meget bedre for den gruppe medborgere, der får praktisk bistand og praktisk hjælp i hjemmet.
Der kan jeg godt annoncere allerede nu, at vi arbejder på et beslutningsforslag, som vi kommer med snarest, hvor vi vil gå ind og kigge på indholdet af den pleje, der bliver tilbudt, og hvor vi vil kigge på den enkelte borgers frie valg, for at man kan være medbestemmende omkring, hvad der skal foregå i ens eget hjem.
Det skulle også gerne være med til at give de mange ansatte, der synes, at deres dagligdag kan være lidt hård at komme igennem, et løft.
Det kan jeg ikke nå at komme ind på i første runde, men jeg vil gerne uddybe det senere.
Så vil jeg gerne på vegne af Socialdemokratiet, Socialistisk Folkeparti, Det Radikale Venstre og Enhedslisten fremsætte følgende:
Forslag til vedtagelse »Folketinget konstaterer, at gruppen af ældre borgere er lige så mangfoldig som den øvrige befolkning, og at det derfor er nødvendigt dels at diskutere denne befolkningsgruppe med øje for nuancer, dels at indrette ældrepolitikken efter en prioritering, som kommer svage ældre til gode.
Folketinget pålægger derfor regeringen inden udgangen af 2004